Nemzeti Adó- és Vámhivatal
[bookmark: _Toc0]Indul a párlatfőzés szezonja – ezekre a szabályokra érdemes figyelni
A gyümölcsök érésével megkezdődik a párlatfőzés időszaka is. Sokan saját maguk készítik el a párlatot, ehhez azonban nemcsak a megfelelő szaktudásra, hanem a szabályok ismeretére is szükség van. A Nemzeti Adó- és Vámhivatal (NAV) összefoglalta a legfontosabb tudnivalókat.
Magánfőzőként párlatot az állíthat elő, aki betöltötte a 18. életévét, gyümölcsöt termeszt, és a saját tulajdonú gyümölcséből, illetve az abból készült alapanyagból készít párlatot.
A jövedéki jogszabályok szerint egy háztartás egy adott évben vagy bérfőzetőként vagy magánfőzőként készíthet, vagy készíttethet párlatot, tehát nem lehet ugyanazon évben főzdében főzetni és otthon is főzni. Magánfőzőként évente legfeljebb 86 liter párlat állítható elő jövedékiadó-mentesen.  Az éves kedvezményes mennyiség háztartásonként számítandó, vagyis hiába él egy háztartásban több magánfőző, nem lehet összeadni a kedvezményes mennyiséget.
A párlat legfeljebb 100 liter űrtartalmú, saját tulajdonú vagy társtulajdonban lévő desztillálóberendezéssel készíthető. Megszerzéskor azt a lakóhely szerinti önkormányzathoz be kell jelenteni, de bármely bejelentett adat változását is 15 napon belül jelezni kell.
A desztillálóberendezés birtoklásához nem szükséges jövedéki típusú engedély, azonban a tulajdonszerzést igazoló iratot meg kell őrizni, ellenőrzésnél pedig be kell mutatni.
A párlatfőzés különböző folyamatait is be kell jelenteni a NAV-hoz. Ezek papíralapon és elektronikusan, az Online Nyomtatványkitöltő Alkalmazás (ONYA) használatával is benyújthatók.
A párlatfőző házilag is előállítható, ezt a NAV_J37 jelű (Kérelem a Jöt. szerinti tevékenységek nyilvántartásba vételére) űrlapon kell bejelenteni. 
A párlat előállításának megkezdése előtt a NAV_J49 jelű (Bejelentés a magánfőzött párlat előállításáról) nyomtatványon kell bejelenteni a főzés szándékát a lakóhely szerint illetékes adóhatóságnál. Ez alapján a NAV magánfőzöttpárlat-származási igazolást állít ki, amely igazolja az elkészült párlat jogszerű eredetét.
Ha több párlatot állítottak elő, mint amit bejelentettek – de annak mennyisége nem haladja meg a 86 litert –, akkor a különbözetről, a tárgyév végéig, tájékoztatni kell a NAV-ot, a NAV_J49 jelű nyomtatványon. Az évente előállítható 86 liter párlatmennyiség túllépését pedig a NAV_J42 jelű (Egyéb jövedéki szakterületi bejelentések, kérelmek, nyilatkozatok) nyomtatványon kell bejelenteni. A többletmennyiséget a NAV-val egyeztetett módon meg kell semmisíteni.
Fontos tudni, hogy a magánfőzött párlat kizárólag a magánfőző, családtagjai és vendégei által fogyasztható, értékesítése pedig kizárólag adóraktárnak engedélyezett.

